[pic] | EURÓPAI BIZOTTSÁG |

Brüsszel, 2010.2.23.

COM(2010)67 végleges

2007/0286 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a Tanácsnak

az ipari kibocsátásokról (azaz a környezetszennyezés integrált megelőzéséről és csökkentéséről) szóló európai parlamenti és tanácsi irányelv (átdolgozás) elfogadására vonatkozóan első olvasatban elfogadott álláspontjáról

2007/0286 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a Tanácsnak

az ipari kibocsátásokról (azaz a környezetszennyezés integrált megelőzéséről és csökkentéséről) szóló európai parlamenti és tanácsi irányelv (átdolgozás) elfogadására vonatkozóan első olvasatban elfogadott álláspontjáról

ELŐZMÉNYEK

A javaslat továbbítása az Európai Parlamenthez és a Tanácshoz (COM(2007) 844 végleges – 2007/0286 (COD) dokumentum): | 2007. december 21. |

Az Európai Gazdasági és Szociális Bizottság véleménye: | 2009. január 14. |

A Régiók Bizottságának véleménye: | 2008. október 9. |

Az Európai Parlament véleménye (első olvasat): | 2009. március 10. |

A Tanács első olvasatban egyhangúlag elfogadott álláspontja: | 2010. február 15. |

A BIZOTTSÁG JAVASLATÁNAK CÉLJA

A javaslat hatékonyabbá és eredményesebbé kívánja tenni a jelenlegi jogi szabályozást az ipari kibocsátások megelőzése és csökkentése terén többek között magas szintű környezetvédelem biztosításával, a szükségtelen adminisztratív terhek csökkentésével és az uniós versenytorzulások minimalizálásával.

MEGJEGYZÉSEK A TANÁCS ELSŐ OLVASATBAN ELFOGADOTT ÁLLÁSPONTJÁRÓL

Általános megjegyzések

Az Európai Parlament 2009. március 10-én terjesztette elő első olvasatban kialakított véleményét. A Bizottság az Európai Parlament által első olvasatban elfogadott 85 módosítás közül teljes egészében, részben vagy elviekben 47-et fogadott el. A 47 módosításból 32 legalább részben már megjelenik a Tanács első olvasatban elfogadott álláspontjában.

A Bizottság teljes egészében, részben vagy elviekben elfogadta azokat a módosításokat, amelyek pontosítanak a javaslat összefüggésein és illeszkednek általános céljához, köztük azokat, amelyek az engedélyezés, a végrehajtás és a megfelelés átláthatóságának növelésére irányuló bizottsági javaslat szemléletével összhangban a nyilvánosság tájékoztatásán hivatottak javítani.

A Bizottság ellenben elutasította azokat a módosításokat, amelyek a javaslat lényegi elemein változtatnának, így többek között nem fogadta el a nagy égetőművek számára minimumkövetelményeket támasztó rendelkezések hatályát korlátozó módosításokat. Nem tartja elfogadhatónak azokat a módosításokat sem, amelyek vélhetően a szabályozás következetlenségéhez vezetnének, megnehezítenék a végrehajtást, illetve összeegyeztethetetlenek lennének a javaslat lényegi elemeivel.

Részletes megjegyzések

A Bizottság által elfogadott, a Tanács első olvasatban elfogadott álláspontjában teljes egészében, részben vagy elviekben érvényre jutó parlamenti módosítások

A Tanács első olvasatban elfogadott álláspontja 32 módosítást ( 7., 12., 13., 14., 16., 18., 19., 21., 27., 34., 35., 36., 37., 40., 44., 49., 50., 51., 52., 53., 54., 55., 59., 64., 65., 66., 68., 71., 72., 73., 75. és 79.) vett át különböző mértékben.

A 7. módosítás hasznos utalást tartalmaz az Aarhusi Egyezményre. A 12. módosítás elviekben elfogadható, mivel pontosítja az „elérhető legjobb technikákhoz kapcsolódó kibocsátási szintek” fogalmának jelentését. A Tanács első olvasatban elfogadott álláspontja teljes egészében átvette a 13. módosítást, amely konkretizálja az „érintett nyilvánosság” fogalmát. A 14. módosítás részben, az „új keletű technológiák” meghatározásának pontosítása mértékéig fogadható el. A 16. módosítás a „környezetvédelmi vizsgálat” meghatározásának beépítésére irányul. A 18. és a 19. módosítás egyértelműsíti a kettő vagy több létesítmény vagy üzemeltető engedélyezésére vonatkozó rendelkezéseket. A 21. módosítás elviekben elfogadható, mert pontosítja a követelmények megszegésével kapcsolatos rendelkezéseket. A 27. és a 55. módosítás részben és elviekben elfogadható, mégpedig annyiban, amennyiben a BAT referenciadokumentumokkal kapcsolatos információcsere megszervezését pontosítja. A 34. és a 35. módosítás leegyszerűsíti az általánosan kötelező erejű szabályok alkalmazásával kapcsolatos rendelkezéseket. A 36. módosítás javítja a BAT alakulásának nyilvánosságát biztosító tájékoztatás szintjét. A 37. módosítás egyértelműbbé teszi az engedélyezési feltételek újraértékelésének szabályait. A 40. módosítás részben, az egyéb vonatkozó közösségi szabályozásra való utalás mértékéig elfogadható. Elfogadható a 44. módosításnak azon része, amely a helyszíni látogatások tekintetében a minimális gyakoriság előírásának elvéhez kapcsolódik, ám a javasolt gyakoriság elfogadhatatlan. A 49. és az 50. módosítás következetességet biztosít az Aarhusi Egyezményben foglalt kötelezettségekkel. Az 51. , 52. , 53. és 54. módosítás pontosítja a közzétételre kerülő információk körét. Az 59. módosítás a kibocsátási határértékekkel kapcsolatban a Bizottság felé tett tagállami jelentéstételt érinti. A 64. módosítás elviekben, a nemvasfém-öntödékre vonatkozó hatály pontosításának mértékéig elfogadható. A 65. módosítás az együttégetésre vonatkozó hasznos utalást tartalmaz a hatály meghatározásában (I. melléklet). A 66. és a 68. módosítás elviekben elfogadható, mégpedig addig a mértékig, amilyen mértékben nagyobb fokú jogi átláthatóságot biztosít a javaslat hatályát érintően bizonyos hulladékkezelési tevékenységek tekintetében. A 71. , 72. , 73. és 75 . módosítás részben és elviekben elfogadható, mégpedig annyiban, amennyiben javít a korlátozott üzemórában működő tüzelőberendezések, illetve tartalék berendezések számára megítélt eltérés alkalmazásának következetességén, de nem enyhít a meglévő szabályozás követelményein. A 79. módosítás részben elfogadható, hiszen ismételten beilleszti a jelenlegi szabályozásba a dioxinok mérésének követelményét.

A Bizottság által elutasított, de a Tanács első olvasatban elfogadott álláspontjába teljes egészében, részben vagy elviekben beemelt parlamenti módosítások

A Bizottság 12 módosítást ( 15., 22., 23., 29., 31., 32., 33., 41., 47., 93. (azaz 115. ), 97. és 117. ) elutasított, ám azok a Tanács első olvasatban elfogadott álláspontjában teljes egészében, részben vagy elviekben szerepelnek.

A 15. módosítást a Bizottság elutasította, mert az nem járul hozzá a javaslat pontosításához. Ezt a módosítást a Tanács első olvasatban elfogadott álláspontja részben már tartalmazza az „alapjelentés” fogalmának meghatározásában, és e helyütt a meghatározás pontosításaként elfogadható.

A talajvédelemre vonatkozó 22., 23., 29. és 41. módosítást a Bizottság elutasította, mert vagy összeegyeztethetetlenek voltak a bizottsági javaslattal, vagy nem pontosítottak a szövegen. Ezek a módosítások részben és elviekben megjelennek a Tanács első olvasatban elfogadott álláspontjában, mégpedig addig a mértékig, amilyen mértékben a javaslat talajvédelmi rendelkezéseit pontosítják. Ilyen értelemben elfogadhatóak. A Bizottság elutasította a talaj- és talajvízszennyezés mérésére vonatkozó 33. módosítást, mivel az eredeti javaslatnál alacsonyabb szintű környezetvédelmet eredményez. Ennek ellenére a Tanács első olvasatban elfogadott álláspontjába teljes egészében beépült.

A Bizottság nem fogadta el a kibocsátási határértékek meghatározására vonatkozó 31. módosítást azon az alapon, hogy az a bizottsági javaslat alapelveivel összeegyeztethetetlen, és jelentős mértékben gyengíti a környezetvédelem szintjét. A módosítás részben és elviekben érvényre jut a Tanács első olvasatban elfogadott álláspontjában, mégpedig azon eleme, amely a BAT-hoz kapcsolódó kibocsátási szintek túllépésével szemben támasztott követelményekre vonatkozik, így ilyen értelemben elfogadhatónak minősül. A Bizottság elutasította a 32. módosítást, mert a javasolt változtatások nem egyeztethetők össze a javaslat szövegének egyéb részeivel. A Tanács első olvasatban elfogadott álláspontjában ennek ellenére elviekben helyet kapott azon eleme, amely a BAT-hoz kapcsolódó kibocsátási értékektől eltérő kibocsátási szintek engedélyezésének nyilvánosságra hozataláról rendelkezik, következésképpen elfogadható.

A Tanács első olvasatban elfogadott álláspontja magában foglalja a 47. módosítás javaslatát, vagyis az általánosan kötelező erejű szabályok nyilvánosság bevonásával történő elfogadására vonatkozó követelmény törlését. Az intenzív baromfitartásra vonatkozó követelmény hatályát érintő 93. (azaz 115. ) módosítást a Bizottság elutasította, mivel a javaslatban foglaltaknál alacsonyabb szintű környezetvédelmet eredményez. Ennek ellenére a Tanács első olvasatban elfogadott álláspontjába teljes egészében beépült. A kerámiagyártásra vonatkozó 117. módosítást a Bizottság elutasította, mivel a jelenlegi szabályozáshoz képest leszűkítené a rendelkezés hatályát. Ennek ellenére a Tanács első olvasatban elfogadott álláspontjában részben mégis megjelenik, ám olyan módon, amely a Bizottság számára elfogadható. A Bizottság elutasította a 97. módosítást, amely a nagy tüzelőberendezések egyes típusainak esetében lehetővé teszi a NOx-kibocsátási határértékek megemelését, mivel ezzel csökken a javaslat szándékai szerinti környezetvédelmi szint. A Tanács első olvasatban elfogadott álláspontjában elviekben mégis megjelenik, ám olyan módon, amely a Bizottság számára elfogadható.

A Bizottság által teljes egészében, részben vagy elviekben elfogadott, a Tanács első olvasatban elfogadott álláspontjában azonban nem szereplő parlamenti módosítások

15 olyan parlamenti módosítás volt ( 1., 5., 6., 8., 20., 42., 43., 46., 48., 56., 58., 60., 61., 62. és 69. ), amelyet a Bizottság teljes egészében, részben vagy elviekben elfogadott, ám amelyek a Tanács első olvasatban elfogadott álláspontjában nem szerepelnek. A szóban forgó módosítások a következőket érintik: a preambulumbekezdések megfogalmazása, a megfelelőségről adott jelentések, az illetékes hatóság tájékoztatása tevékenység megszüntetésekor, a vizsgálati jelentéstétel, az érintett nyilvánosság fogalmának meghatározása, új keletű technológiák, mérés, információk közzététele, a mellékletek módosítása, további minimumkövetelmények megállapítása szabályozási bizottsági eljárás keretében, az intenzív baromfitartással kapcsolatos útmutatás.

A Bizottság és a Tanács által elutasított, a Tanács első olvasatban elfogadott álláspontjában sem szereplő parlamenti módosítások

26 módosítást (2., 3., 4., 9., 10., 11., 17., 24., 25., 26., 28., 30., 38., 39., 45., 57., 63., 67., 70., 76., 77., 78., 80., 114., 129. és 133.) mindkét intézmény elutasított.

A 2., 3., 4., 9., 10. és 11. módosítást mindkét intézmény elutasította, mert nincsenek összhangban a preambulumbekezdések céljával. Mindkét intézmény elutasította az „általánosan kötelező erejű szabályok” fogalommeghatározására vonatkozó 17. módosítást, mert az a meghatározást se nem pontosítja, se nem mélyíti. Az engedélykérelmek tartalmát érintő 24., 25. és 26. módosítást, a talajvédelemmel összefüggő engedélyfeltételekre vonatkozó 28. módosítást, a BAT meghatározásával kapcsolatos 30. módosítást, valamint az engedélyek újraértékelését érintő 38. és 39. módosítást mindkét intézmény redundánsnak vagy a végrehajtás szabályozási környezetét szükségtelenül bonyolító elemnek, így elfogadhatatlannak tartja. A trágya terítésére vonatkozó 114. módosítás nem egyeztethető össze a Tanács első olvasatban elfogadott álláspontjával, következésképpen mindkét intézmény elutasította. A nem rutinszerű vizsgálatokra vonatkozó 45. módosítás nem egyértelmű és nehezítené a végrehajtást, emiatt mindkét intézmény elutasította. Mindkét intézmény elfogadhatatlannak tartja az 57. módosítást, mert a tüzelőberendezések bővítésének mértékét meghatározva korlátozza a rendelkezés alkalmazási körét. A javaslat II. fejezetének (I. melléklet) hatályát érintő 63., 67., 70. és 129. módosítás mindkét intézmény számára elfogadhatatlan, mert nincsenek összhangban a Tanács első olvasatban elfogadott álláspontjával. Mindkét intézmény elutasította a 133. módosítást, mert az egyes tüzelőberendezéseket kivonna a jelenlegi szabályozás hatálya alól. Az intézmények egyike sem tudja elfogadni a 76. módosítást, mert azokra a tüzelőberendezésekre is kiterjesztené a CO-kibocsátás mérésének követelményét, amelyekkel kapcsolatban nincsenek megállapítva kibocsátási határértékek. Mindkét intézmény elutasította a 77. módosítást, mert az megváltoztatná a tüzelőberendezések megfelelési rendszerét. Mindkét intézmény elutasította a hulladékégető művek kibocsátásmérésének követelményétől való eltéréssel kapcsolatos 78. és 80. módosítást, mert azok nincsenek összhangban a bizottsági javaslattal és a Tanács első olvasatban elfogadott álláspontjával.

A Tanács változtatásai a javaslathoz képest

A Tanács a bizottsági javaslaton az alábbi főbb változtatásokat javasolja végrehajtani:

Információcsere az elérhető legjobb technikákra (BAT) vonatkozóan: A Tanács első olvasatban elfogadott álláspontja a Bizottság által javasolt információcsere elvét és tartalmát fenntartva kiegészítéseket tesz a fórum szerepkörére vonatkozóan és tovább részletezi a BAT referenciadokumentumok kidolgozási eljárását és tartalmát. A Bizottság elfogadja ezeket a kiegészítő rendelkezéseket, amelyek összhangban állnak a BAT referenciadokumentumok kidolgozásának jelenlegi gyakorlatával. A Bizottság ellenben sajnálatosnak tartja, hogy a Tanács első olvasatban elfogadott álláspontja szerint a 13. cikk (3) bekezdésének c) és d) pontjával összefüggésben létrehozott, nem kötelező erejű iránymutatások elfogadásához szabályozási bizottsági eljárás szükséges, jóllehet a Bizottságot a Szerződés erre vonatkozóan önálló joggal ruházza fel. A Tanács első olvasatban elfogadott álláspontjának ezen rendelkezése nem érintheti ezt a jogot (lásd a közlemény mellékletében foglalt nyilatkozatot).

A BAT-következtetések elfogadásának menete: A Tanács első olvasatban elfogadott álláspontjának 13. cikke (5) bekezdése értelmében a BAT-következtetéseket (a BAT referenciadokumentumok azon részeit, amelyek kifejezetten a BAT-hoz rendelt kibocsátási határértékeket rögzítik) szabályozási bizottsági eljárás keretében kell elfogadni (az EUMSz. 291. cikke). A Tanács politikai megállapodása értelmében azonban az ellenőrzéssel történő szabályozási bizottsági eljárásra született javaslat. A Bizottság nem osztja a Tanács azon véleményét, miszerint az EUMSz. 291. cikke a legmegfelelőbb jogalap a 13. cikk (5) bekezdésében foglalt intézkedések elfogadására. Ezek az intézkedések általános hatályúak, céljuk pedig az alap-jogiaktus egyes új, nem alapvető fontosságú rendelkezésekkel történő kiegészítése. Következésképpen elfogadásuknak a felhatalmazáson alapuló jogi aktusokra vonatkozó eljárás (az EUMSz. 290. cikke) alá kell tartoznia (lásd a közlemény mellékletében foglalt nyilatkozatot).

A Bizottság felhívja a figyelmet arra is, hogy a tanácsi módosítások többletfeladatokat rónak a Bizottságra, a BAT referenciadokumentumok kidolgozására és elfogadására ugyanis várhatóan több bizottsági forrást kell majd elkülöníteni.

A kibocsátási határértékek a BAT szerinti kibocsátási határértékek viszonylatában: A Tanács első olvasatban elfogadott álláspontjának 15. cikke (3) bekezdése nagyobb mozgásteret biztosít az illetékes hatóságok számára a kibocsátási határértékek megállapításában, ugyanakkor nem engedi, hogy a kibocsátások szintje meghaladja a BAT-következtetésekben meghatározott BAT szerinti határértékeket. A Bizottság sajnálattal bár, de tudomásul veszi és elfogadja ezt a szemléletet, mivel a kitűzött környezetvédelmi célok teljesülését biztosító felügyeleti és jelentéstételi követelményekkel a szükséges védintézkedések érvényre jutnak. A 15. cikk (3) bekezdésében foglaltak alkalmazásától való – megadott feltételekhez kötött – eseti eltérésre továbbra is van mód, a Bizottság fájlalja azonban, hogy e feltételek meghatározására nem szabályozási bizottsági eljárás keretében, hanem iránymutatások megadásával nyílik lehetőség. A megállapodás érdekében azonban a Bizottság hozzájárul ehhez az állásponthoz.

A 41. cikk (tüzelőberendezésekre vonatkozó szabályok) és a 48. cikk (5) bekezdése (hulladékégető művek egyes kibocsátásainak mérése) tekintetében a Bizottságra ruházandó hatáskörök értékelése. A Bizottság nem osztja a Tanács azon véleményét, miszerint az EUMSz. 291. cikke a legmegfelelőbb jogalap a 41. cikkben és a 48. cikk (5) bekezdésében foglalt intézkedések elfogadására. Ezek az intézkedések általános hatályúak, céljuk pedig az alap-jogiaktus egyes új, nem alapvető fontosságú rendelkezésekkel történő kiegészítése. Következésképpen elfogadásuknak a felhatalmazáson alapuló jogi aktusokra vonatkozó eljárás (az EUMSz. 290. cikke) alá kell tartoznia (lásd a közlemény mellékletében foglalt nyilatkozatot).

Az engedélyek újraértékelése: A Tanács első olvasatban elfogadott álláspontja fenntartja az illetékes hatóságoknak a javaslatban is szereplő azon kötelezettségét, miszerint a BAT-következtetések közzétételét követően azok kötelesek újraértékelni, és ha szükséges, módosítani az engedélyfeltételeket. Ennek határidejét a Tanács első olvasatban elfogadott álláspontja azonban a közzétételtől számított 4 évről 5 évre növeli. A Bizottság sajnálattal bár, de tudomásul veszi és elfogadja ezt a módosítást, mivel az nem hosszabbítja meg lényegesen az említett időszakot, és nem érinti az engedélyfeltételek újraértékelésének tényleges gyakoriságát.

Talajvédelem: A Tanács első olvasatban elfogadott álláspontja a talaj- és talajvízszennyezés megelőzése céljából további követelményeket támaszt az engedélyfeltételekben. A talaj- és talajvízszennyezés vonatkozásában a minimális mérésgyakoriság előírásának elve nem sérül ugyan, az illetékes hatóságok a szennyezés kockázatának rendszeres újraértékelésével viszont akár kisebb gyakoriságot is megállapíthatnak. A Tanács első olvasatban elfogadott álláspontja fenntartja az alapjelentés létrehozását és a tevékenységek megszüntetését érintő rendelkezéseket, végrehajtásukhoz viszont némileg növeli a mozgásteret. Noha a Bizottság célravezetőbbnek tartaná az eredeti javaslatot, elfogadja a módosításokat, mivel azok nem ássák alá a javaslat lényegi elemeit.

Vizsgálatok: A Tanács első olvasatban elfogadott álláspontjában érvényre jut a javaslatban megfogalmazott szemlélet, az alábbi lényeges különbségekkel: A helyszíni látogatások gyakoriságának meghatározása a környezeti kockázatok szisztematikus értékelésén alapul (a javaslatban a kockázatértékelés csak a látogatás éves gyakoriságától való eltéréshez volt követelmény). A két látogatás közti időtartam magas kockázatot jelentő létesítmény esetében egy évnél, alacsony kockázatot jelentő létesítmény esetében pedig három évnél nem lehet hosszabb. A Bizottság ezt a kikötést hasznosnak tartja, mivel védintézkedésként szolgál a helyszíni látogatások gyakoriságának meghatározásakor. Bár a Bizottság nem tartja szerencsésnek, hogy nem szabályozási bizottsági eljárás keretében állapítják meg a kockázatértékelés kritériumait, a Tanács első olvasatban elfogadott álláspontjában rögzített követelményeket megfelelőnek tekinti.

Az újonnan létrehozott nagy tüzelőberendezésekre vonatkozó kezdő dátum: A Tanács első olvasatban elfogadott álláspontja az újonnan létrehozott, nagy tüzelőberendezésekre vonatkozó normák alkalmazásának időpontját 2016-ról előrehozza az irányelv hatálybalépésétől számított két évre. A Bizottság egyetért ezzel a dátummal, mivel az új normákban az újonnan épített létesítmények esetében már 2006 óta megjelennek az elérhető legjobb technikák, s így ezek a létesítmények mind műszakilag, mind gazdaságilag képesek teljesíteni az új határértékeket.

Átmeneti rugalmasság a meglévő nagy tüzelőberendezések számára: A Tanács első olvasatban elfogadott álláspontjában az átmeneti rugalmasságot biztosító alábbi módosítások kaptak helyet:

- Az átdolgozott kibocsátási határértékek hatálybalépésének napja továbbra is 2016. január 1-je, a tagállamok azonban 2020 végéig ideiglenes nemzeti tervet is végrehajthatnak, amennyiben a terv hatálya alá tartozó létesítmények összes kibocsátása nem lépi túl a 2016 és 2019 között egyenes vonalban csökkenő éves felső határt. 2019-től 2020 végéig a felső határ változatlan marad.

- Lehetőség a mentességre az átdolgozott kibocsátási határértékek teljesítése alól az alábbi típusú létesítmények esetében: 2023 végéig a korlátozott (azaz legfeljebb 20 000 üzemóra) élettartamú létesítményeknél; 2019 végéig a kisebb önálló rendszerek részeként működő létesítményeknél; 2023 végéig pedig bizonyos feltételeknek eleget tevő távhőszolgáltató létesítményeknél.

A Bizottság lehetőség szerint nem építené be ezeket az eltéréseket, a megállapodás érdekében azonban mégis elfogadja ezeket a rendelkezéseket, hiszen az eltérések átmeneti jellegűek és nem sérül a javaslat környezeti integritása, a tagállamok pedig segítséget kapnak a nagy tüzelőberendezések BAT-megfelelőségének mielőbbi biztosításához.

Speciális követelmények a nagy tüzelőberendezések egyes típusai számára: A Tanács első olvasatban elfogadott álláspontja különböző kibocsátási határértékeket állapít meg a korlátozott üzemórában (legfeljebb 1500 óra/év) működő létesítmények vonatkozásában, valamint kénmentesítési minimumarányt határoz meg azon létesítmények számára, amelyek a felhasznált hazai szilárd tüzelőanyag sajátos jellemzői miatt még a BAT alkalmazásával sem tudják teljesíteni az SO2-kibocsátási határértékeket. A Bizottság ezeket a rendelkezéseket hasznosnak és indokoltnak tartja, mert alkalmasak a felmerült konkrét műszaki kérdések kezelésére, ugyanakkor fenntartják a javaslat környezeti integritását.

Tüzelőberendezésekre vonatkozó összesítési szabályok: A Tanács első olvasatban elfogadott álláspontja az összesítési szabályok alkalmazására 15 MW-os de minimis küszöböt vezet be. Ennek eredményeképpen a kisebb, önálló egységekkel nem számolnak a közös kéménnyel rendelkező, több egységből álló tüzelőberendezések összkapacitásának meghatározásakor. A Bizottság sajnálattal veszi tudomásul, hogy a Tanács ezzel gyengíti az összesítési szabályok alkalmazását, de elfogadhatónak tartja a 15 MW-os de minimis küszöböt, mert az a korlátozott környezeti hatást kifejtő, kisebb létesítményeket érinti.

Felülvizsgálatra vonatkozó rendelkezés a nagy tüzelőberendezések egyes típusai esetében: A Tanács első olvasatban elfogadott álláspontja tartalmaz egy olyan rendelkezést, melynek értelmében a Bizottságnak mérlegelnie kell a határértékek módosításának és megállapításának szükségességét a nagy tüzelőberendezések azon típusai esetében, amelyekre nem vonatkoznak minimumkövetelmények, illetve amelyekkel kapcsolatban a jelenlegi szabályozás minimumkövetelményeinek felülvizsgálatára friss BAT-adatok hiányában nincs mód, és adott esetben jogalkotási javaslatot kell előterjesztenie 2013 végéig. A Bizottság támogatja ezt a felülvizsgálatra vonatkozó rendelkezést, mivel a vonatkozó BAT referenciadokumentumok értékelésének következtetéseit így figyelembe lehet venni a felülvizsgálati eljárás során.

Hatály: A Bizottság bizonyos tevékenységek vonatkozásában a jelenlegi szabályozás hatályának kiterjesztését javasolta. A Tanács első olvasatban elfogadott álláspontja ezt nem vette át a 20–50 MW hőteljesítményű létesítmények tűzelőanyag-égetésével és az intenzív állattartással kapcsolatban. Ezen túlmenően a Tanács első olvasatban elfogadott álláspontja módosítja az eredeti javaslat hatályát a hulladékkezelési tevékenységek és a kerámiatermékek előállítása terén. A Tanács első olvasatban elfogadott álláspontja megszünteti továbbá a trágya BAT-alapú terítésére vonatkozóan javasolt követelményt. A Bizottság lehetőség szerint fenntartaná eredeti javaslatát a hatály kiterjesztésével és a trágyakezeléssel kapcsolatban, e konkrét kérdésekben azonban a felülvizsgálatra vonatkozó rendelkezés bevezetésével elfogadhatóvá válnak a módosítások.

NOx- és SO 2 -kibocsátáskereskedelem: A Tanács első olvasatban elfogadott álláspontja preambulumbekezdést tartalmaz a piaci alapú eszközök, köztük az NOx- és SO2-kibocsátáskereskedelem lehetőségeinek feltérképezésére. Ez jelzi, hogy a Bizottság már vizsgálja a kérdést, de nem előlegezi meg a vizsgálat eredményét.

A felhatalmazás gyakorlása és a felhatalmazáson alapuló jogi aktusokkal szembeni kifogás (76. és 78. cikk). Az Európai Unió működéséről szóló szerződés 290. cikkének végrehajtásáról szóló közleményével[1] összhangban és a Tanács álláspontjában vázolt konkrét intézkedések elemzésére alapozva, valamint az elnökségi szövegben szereplő visszavonási jogot figyelembe véve, a Bizottság a határozatlan időre szóló felhatalmazást részesíti előnyben, azonban el tudja fogadni a Tanács megközelítését (ötéves időszak hallgatólagos megújítással). A Bizottság továbbá fájlalja, hogy a Tanács első olvasatban elfogadott álláspontja három hónapos időkorlátot vezet be a Tanács és az Európai Parlament számára arra, hogy a felhatalmazáson alapuló jogi aktussal szemben kifogást emelhessen. A Bizottság az Európai Parlament vagy a Tanács kezdeményezésére egy hónappal meghosszabbítható, két hónapos időkorlátot támogatja. Ez hozzájárulna az eljárások hatékonyságának növeléséhez anélkül, elvetné az összesen három hónapos kifogásolási időszak elvi lehetőségét.

Konzultáció a szakértőkkel a felhatalmazáson alapuló jogi aktusok elfogadására irányuló előkészítő tevékenység során ((39) preambulumbekezdés).

A Bizottság nem ért egyet a felhatalmazáson alapuló jogi aktusok előkészítő szakaszában folytatott szakértői konzultációra vonatkozó preambulumbekezdéssel. A Bizottság véleménye szerint a szakértői csoportok nem tölthetnek be hivatalos intézményi szerepet. Ezáltal nem illeszthetők be az alap-jogiaktusokba azon rendelkezések, amelyek a szakértőknek a felhatalmazáson alapuló jogi aktusok előkészítésébe történő bevonására vonatkoznak. A Bizottság e tekintetben hivatkozik 2009. december 9-i közleményére.

4. KÖVETKEZTETÉS

A Tanács által végrehajtott módosítások elfogadhatóak, mivel azok következetesek és a Bizottság javaslatára épülnek, kivéve egyes értékeléseket, amelyeket a Tanács a Bizottságra az EUMSz. 290. és 291. cikke alapján ruházandó hatáskörök tekintetében végzett. Következésképpen a Bizottság kifogást emel a Tanács első olvasatban 2010. február 15-én egyhangúlag elfogadott álláspontjával szemben.

MELLÉKLET

A Bizottság nyilatkozata a megfelelési táblázatokról

A Bizottság fenntartja álláspontját, miszerint a tagállami átültető intézkedések és az irányelv közötti kapcsolatot bemutató megfelelési táblázatok tagállamok általi létrehozása az uniós polgárok, a jobb szabályozás és az átláthatóság érdekét szolgálja, valamint megkönnyíti annak ellenőrzését, hogy a tagállami szabályok megfelelnek-e a közösségi rendelkezéseknek.

Ebben a konkrét esetben – az intézmények között folyamatban lévő horizontális tárgyalások fényében – a Bizottság nem áll a Tanácsban létrejött megállapodás útjába annak érdekében, hogy ebben az ügyben sikeresen lezárulhasson az intézményközi eljárás.

A Bizottság nyilatkozata a 13. cikk (3) bekezdésének c) és d) pontjáról

A Bizottság nézete szerint a nem kötelező erejű iránymutatásokat nem lenne szükséges komitológiai eljárással elfogadnia, mivel a Szerződés erre vonatkozóan önálló joggal ruházza fel.

Ebből következően a Bizottság úgy véli, hogy a 13. cikk (3) bekezdése c) és d) pontjának azon előírása, hogy az iránymutatást szabályozási bizottsági eljárással fogadja el, nem érintheti ezt a jogot.

A Bizottság nyilatkozata a Bizottságra ruházandó hatáskörök értékeléséről a 13. cikk (5) bekezdése, a 41. cikk és a 48. cikk (5) bekezdése tekintetében

A Bizottság nem osztja a Tanács azon véleményét, miszerint az EUMSz. 291. cikke a legmegfelelőbb jogalap a 13. cikk (5) bekezdésében, a 41. cikkben és a 48. cikk (5) bekezdésében foglalt intézkedések elfogadására. Ezek az intézkedések általános hatályúak, céljuk pedig az alap-jogiaktus egyes új, nem alapvető fontosságú rendelkezésekkel történő kiegészítése. Következésképpen elfogadásuknak a felhatalmazáson alapuló jogi aktusokra vonatkozó eljárás (az EUMSz. 290. cikke) alá kell tartoznia.

[1] COM(2009)673 végleges.